CELEX: 32017D2104
Language: et
Date: 2017-11-06 00:00:00
Title: Nõukogu otsus (EL) 2017/2104, 6. november 2017, Euroopa Liidu nimel võetava seisukoha kohta Ühinenud Rahvaste Organisatsiooni Euroopa Majanduskomisjoni põllumajanduse kvaliteedistandardite töörühmas (UNECE-WP.7) seoses ettepanekutega puu- ja köögivilja kvaliteedistandardite kehtestamiseks

18.11.2017   
            
            
               ET
            
            
               Euroopa Liidu Teataja
            
            
               L 303/1
            
         NÕUKOGU OTSUS (EL) 2017/2104,
   6. november 2017,
   Euroopa Liidu nimel võetava seisukoha kohta Ühinenud Rahvaste Organisatsiooni Euroopa Majanduskomisjoni põllumajanduse kvaliteedistandardite töörühmas (UNECE-WP.7) seoses ettepanekutega puu- ja köögivilja kvaliteedistandardite kehtestamiseks
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 43 koostoimes artikli 218 lõikega 9,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Ühinenud Rahvaste Organisatsiooni Euroopa Majanduskomisjoni põllumajanduse kvaliteedistandardite töörühm (UNECE-WP.7) vaatab läbi ja võtab vastu ettepanekuid, millega kehtestatakse uusi või muudetakse olemasolevaid UNECE puu- ja köögiviljade kvaliteedistandardeid. Nimetatud ettepanekud valmistavad ette UNECE standardimissektsioonid. UNECE-WP.7 võtab ettepanekud vastu osalevate liikmete konsensuse alusel.
            
         
               (2)
            
            
               UNECE puu- ja köögiviljade kvaliteedistandardid aitavad kaasa puu- ja köögiviljastandardite rahvusvahelisele ühtlustamisele ning nende abil luuakse raamistik, mis tagab ausa konkurentsi puu- ja köögiviljadega kauplemisel.
            
         
               (3)
            
            
               Liit osaleb UNECE-WP.7 ja selle standardimissektsioonide töös vaatlejana. Liikmesriigid on UNECE liikmed ning osalevad UNECE-WP.7 ja standardimissektsioonide töös. Seega võivad liikmesriigid UNECE-WP.7 liikmetena osaleda UNECE puu- ja köögiviljade kvaliteedistandardite vastuvõtmise otsuste tegemisel.
            
         
               (4)
            
            
               Euroopa Parlamendi ja nõukogu määruse (EL) nr 1308/2013 (1) artikli 75 lõike 1 ja artikli 76 lõike 1 kohaselt võib puu- ja köögiviljasektori tooteid, mis on mõeldud tarbijale värskelt müümiseks, turustada üksnes siis, kui need on vastavuses kohaldatavate turustusstandarditega, veatud, turustatava kvaliteediga ning kui on näidatud nende päritoluriik.
            
         
               (5)
            
            
               Määruse (EL) nr 1308/2013 artikli 75 lõike 2 kohaselt on komisjonil õigus kehtestada delegeeritud õigusaktiga turustamisstandardid puu- ja köögiviljasektoris. Konkreetsed turustamisstandardid teatavate puu- ja köögiviljatoodete puhul on kehtestatud komisjoni rakendusmäärusega (EL) nr 543/2011 (2). Kõnealused konkreetsed turustamisstandardid põhinevad UNECE asjaomaste toodete kvaliteedistandarditel.
            
         
               (6)
            
            
               Rakendusmääruse (EL) nr 543/2011 artikli 3 lõike 1 kohaselt peavad puu- ja köögiviljad, mis ei ole hõlmatud konkreetse turustamisstandardiga, vastama üldisele turustamisstandardile, mis on sätestatud kõnealuse rakendusmääruse I lisa A osas. Tooteid, mis vastavad UNECE vastuvõetud mis tahes kohaldatavale turustamisstandardile, loetakse kõnealusele üldisele turustamisstandardile vastavaks.
            
         
               (7)
            
            
               Kuna UNECE puu- ja köögiviljade kvaliteedistandardid mõjutavad liidu õigust, on vaja kindlaks määrata seisukoht, mis võetakse liidu nimel UNECE-WP.7s seoses kõnealuste kvaliteedistandarditega.
            
         
               (8)
            
            
               Kvaliteedistandardite ettepanekuid, mille on ette valmistanud värske puu- ja köögivilja standardimise sektsioon ning kuivade ja kuivatatud toodete standardimise sektsioon, arutavad põhjalikult puu- ja köögiviljasektori teadus- ja tehnikavaldkonna eksperdid. Seetõttu peaksid liikmesriigid neid ettepanekuid liidu nimel toetama, tingimusel et need on liidu huvides ning ei ole vastuolus liidu õigusega, eelkõige määrusega (EL) nr 1308/2013.
            
         
               (9)
            
            
               Võttes arvesse värskete puu- ja köögiviljade kvaliteedistandardite muutuvat ja tehnilist laadi ning sellest tulenevat vajadust võtta liidu seisukohas arvesse sellist uut arengut ning liidu mis tahes võimalikke probleeme, tuleks kooskõlas Euroopa Liidu lepingu artikli 13 lõikes 2 sätestatud liidu institutsioonide vahelise lojaalse koostöö põhimõttega kehtestada menetlused liidu seisukoha iga-aastaseks täpsustamiseks.
            
         
               (10)
            
            
               Selleks et võimaldada arutelude käigus ja UNECE-WP.7 kohtumisel vajalikku paindlikkust, tuleks liikmesriikidele anda luba komisjoniga konsulteerides nõustuda puu- ja köögiviljade kvaliteedistandardite ettepanekute muudatustega, tingimusel et need muudatused ei muuda kõnealuste ettepanekute sisu.
            
         
               (11)
            
            
               Käesolevas otsuses sätestatud seisukoht tuleks läbi vaadata hiljemalt UNECE-WP.7 2020. aasta aastakoosolekuks.
            
         
               (12)
            
            
               Kuna liidul on UNECE-WP.7s ja standardimissektsioonides ainult vaatleja staatus, väljendavad liidu seisukohta liikmesriigid, kes osalevad UNECE-WP.7 töös, tegutsedes ühiselt liidu huvides,
            
         ON VASTU VÕTNUD KÄESOLEVA OTSUSE:
   Artikkel 1
   Seisukoht, mis võetakse liidu nimel UNECE-WP.7 aastakoosolekul, kui UNECE-WP.7-le tehakse ülesandeks kehtestada uued UNECE puu- ja köögiviljade kvaliteedistandardid või muuta olemasolevaid UNECE puu- ja köögiviljade kvaliteedistandardeid, on esitatud I lisas.
   Artikkel 2
   UNECE-WP.7 aastakoosolekul võetava liidu seisukoha iga-aastane täpsustus tehakse vastavalt II lisale.
   Artikkel 3
   Nõukogu hindab käesolevat otsust ja selle lisasid ning vajaduse korral vaatab need komisjoni ettepaneku põhjal läbi hiljemalt UNECE-WP.7 2020. aasta aastakoosolekuks.
   Artikkel 4
   Artiklis 1 osutatud seisukoha esitavad liikmesriigid, kes osalevad UNECE-WP.7 töös, tegutsedes ühiselt liidu huvides.
   Artikkel 5
   Liikmesriigid, kes osalevad UNECE-WP.7 töös, tegutsedes ühiselt liidu huvides ning konsulteerides komisjoniga, võivad UNECE-WP.7s nõustuda puu- ja köögivilja kvaliteedistandardeid käsitlevate ettepanekute väikeste muudatustega, mis ei muuda nende ettepanekute sisu.
   Artikkel 6
   Käesolev otsus on adresseeritud liikmesriikidele.
   Käesolev otsus jõustub selle vastuvõtmise päeval.
   
      Brüssel, 6. november 2017
      
         
            Nõukogu nimel
         
         
            eesistuja
         
         T. TAMM
      
   
   
      (1)  Euroopa Parlamendi ja nõukogu 17. detsembri 2013. aasta määrus (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (ELT L 347, 20.12.2013, lk 671).
   
      (2)  Komisjoni 7. juuni 2011. aasta rakendusmäärus (EL) nr 543/2011, millega kehtestatakse nõukogu määruse (EÜ) nr 1234/2007 üksikasjalikud rakenduseeskirjad seoses puu- ja köögiviljasektori ning töödeldud puu- ja köögivilja sektoriga (ELT L 157, 15.6.2011, lk 1).
   
      I LISA
      
         LIIDU SEISUKOHT UNECE-WP.7 AASTAKOOSOLEKUL
      
      Liikmesriigid, kes osalevad UNECE-WP.7 töös, tegutsedes ühiselt liidu huvides, kiidavad heaks ettepanekud, mille on ette valmistanud värske puu- ja köögivilja standardimise sektsioon ning kuivade ja kuivatatud toodete standardimise sektsioon, et kehtestada uued UNECE puu- ja köögiviljade kvaliteedistandardid või muuta olemasolevaid UNECE puu- ja köögiviljade kvaliteedistandardeid, tingimusel et:
      
                  a)
               
               
                  uued puu- ja köögivilja kvaliteedistandardid või olemasolevate puu- ja köögivilja kvaliteedistandardite muudatused on liidu huvides ja kooskõlas eesmärkidega, mida liit taotleb oma põllumajanduspoliitika raames, ning
               
            
                  b)
               
               
                  uued puu- ja köögivilja kvaliteedistandardid või olemasolevate puu- ja köögivilja kvaliteedistandardite muudatused ei ole vastuolus liidu õigusega, eelkõige määrusega (EL) nr 1308/2013, ilma et see piiraks komisjoni õigust kohandada liidu eeskirju delegeeritud õigusaktiga, eelkõige seoses puu- ja köögiviljade turustamisstandarditega, millele on osutatud kõnealuse määruse artiklis 75.
               
            
   
      II LISA
      
         UNECE-WP.7 AASTAKOOSOLEKUL VÕETAVA LIIDU SEISUKOHA IGA-AASTANE TÄPSUSTAMINE
      
      
                  1.
               
               
                  Enne UNECE-WP.7 igat aastakoosolekut edastab komisjon nõukogule või nõukogu ettevalmistavatele organitele kirjaliku ettevalmistava dokumendi, milles esitatakse liidu seisukoha kavandatud täpsustused, et liidu nimel väljendatavat seisukohta arutada ja see heaks kiita. Kõnealune dokument edastatakse aegsasti enne UNECE-WP.7 asjakohast koosolekut.
               
            
                  2.
               
               
                  Lõikes 1 osutatud kirjalikku dokumenti ette valmistades hindab komisjon, kas kavandatud kvaliteedistandardid on vastavuses I lisas sätestatud tingimustega, hinnates sealhulgas, kas need tekitavad liidu jaoks konkreetseid probleeme.
               
            
                  3.
               
               
                  Kui pärast lõikes 2 osutatud komisjoni hinnangut jõutakse nõukogu või nõukogu ettevalmistavate organite aruteludel järeldusele, et värske puu- ja köögivilja standardimise sektsiooni või kuivade ja kuivatatud toodete standardimise sektsiooni ettepanek tekitab liidu jaoks konkreetse probleemi, mida ei ole arutatud üheski standardimise sektsioonis, nõuavad UNECE-WP.7 töös osalevad liikmesriigid, tegutsedes ühiselt liidu huvides, et otsus kõnealuse ettepaneku kohta tuleb edasi lükata, kuni probleemi on standardimise sektsioonis asjakohaselt arutatud.
               
            
                  4.
               
               
                  Kui värske puu- ja köögivilja standardimise sektsiooni või kuivade ja kuivatatud toodete standardimise sektsiooni ettepanekut mõjutab tõenäoliselt uus teaduslik või tehniline teave, mis ilmnes pärast nõukogu või nõukogu ettevalmistavate organite arutelu, kuid siiski enne UNECE-WP.7 koosolekut või selle ajal, nõuavad UNECE-WP.7s osalevad liikmesriigid, tegutsedes ühiselt liidu huvides, et otsus kõnealuse ettepaneku kohta tuleb UNECE-WP.7s edasi lükata, kuni kõnealust ettepanekut on arutatud standardimise sektsioonides kõnealuse uue teadusliku või tehnilise teabe alusel.
               
            
                  5.
               
               
                  Kui selline arv liikmesriike, mis võrdub blokeeriva vähemusega, mis on kehtestatud ELi toimimise lepingu artikli 238 lõike 3 punkti a teises lõigus, on ettepanekule vastu seoses uue UNECE puu- ja köögiviljade kvaliteedistandardiga või olemasolevate UNECE puu- ja köögiviljade kvaliteedistandardite muudatustega, siis UNECE-WP.7 töös osalevad liikmesriigid nõuavad kõnealuse standardi ettepanekut käsitleva otsuse edasilükkamist ning arutelude jätkamist värske puu- ja köögivilja standardimise sektsioonis või kuivade ja kuivatatud toodete standardimise sektsioonis või selleks otstarbeks loodud UNECE töörühmas.
               
            
                  6.
               
               
                  Vajaduse korral võib kokku kutsuda nõukogu täiendavaid istungeid või nõukogu ettevalmistavate organite koosolekuid, sealhulgas kohapeal, et võtta arvesse pärast nõukogu või nõukogu ettevalmistavate organite arutelu ja enne UNECE-WP.7 koosolekut või selle jooksul toimunud mis tahes uut arengut, millele ei ole osutatud käesoleva otsuse artiklis 5.
               
            
                  7.
               
               
                  Kui selliste, sealhulgas kohapeal toimuvate koosolekute käigus ning pidades silmas käesoleva lisa punkte 3, 4 ja 6, ei ole võimalik saavutada kokkulepet liidu seisukoha kavandatud täpsustustes, suunatakse küsimus edasi nõukogule või selle ettevalmistavatele organitele.